CELEX: 32021D1438
Language: el
Date: 2021-08-03 00:00:00
Title: Απόφαση (ΕΕ) 2021/1438 της Ευρωπαϊκής Κεντρικής Τράπεζας της 3ης Αυγούστου 2021 που τροποποιεί την απόφαση (EΕ) 2017/935 σχετικά με την κατ’ εξουσιοδότηση έκδοση αποφάσεων αξιολόγησης της καταλληλότητας και τις απαιτήσεις καταλληλότητας (ΕΚΤ/2021/34)

6.9.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 314/3
               
            
         ΑΠΟΦΑΣΗ (ΕΕ) 2021/1438 ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
         της 3ης Αυγούστου 2021
         
            που τροποποιεί
            την απόφαση (EΕ) 2017/935 σχετικά με την κατ’ εξουσιοδότηση έκδοση αποφάσεων αξιολόγησης της καταλληλότητας και τις απαιτήσεις καταλληλότητας (ΕΚΤ/2021/34)
         
         ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (1)
            , και ιδίως το άρθρο 4 παράγραφος 1 στοιχείο ε),
         Έχοντας υπόψη την απόφαση (ΕΕ) 2017/933 της Ευρωπαϊκής Κεντρικής Τράπεζας, της 16ης Νοεμβρίου 2016, σχετικά με τον καθορισμό γενικού πλαισίου για την κατ’ εξουσιοδότηση λήψη αποφάσεων όσον αφορά εποπτικές νομικές πράξεις (ΕΚΤ/2016/40) (2), και ιδίως το άρθρο 4,
         Εκτιμώντας τα ακόλουθα:
         
                     (1)
                  
                  
                     Η απόφαση (ΕΕ) 2017/935 της Ευρωπαϊκής Κεντρικής Τράπεζας (ΕΚΤ/2016/42) (3) καθορίζει τα κριτήρια βάσει των οποίων οι προϊστάμενοι υπηρεσιακών μονάδων της Ευρωπαϊκής Κεντρικής Τράπεζας (ΕΚΤ) εξουσιοδοτούνται να εκδίδουν αποφάσεις αξιολόγησης της καταλληλότητας και να αξιολογούν τις απαιτήσεις καταλληλότητας. Η έως τώρα εμπειρία από την εφαρμογή της απόφασης αυτής καθιστά εμφανή την ανάγκη ορισμένων αποσαφηνίσεων και τεχνικών τροποποιήσεων, ιδίως για λόγους συνέπειας και βεβαιότητας κατά την εφαρμογή των εν λόγω κριτηρίων.
                  
               
                     (2)
                  
                  
                     Η διαδικασία της κατ’ εξουσιοδότηση έκδοσης αποφάσεων θα πρέπει να αποσαφηνιστεί σε σχέση με αποφάσεις αξιολόγησης της καταλληλότητας στις περιπτώσεις στις οποίες οι προϊστάμενοι υπηρεσιακών μονάδων διατηρούν επιφυλάξεις ως προς την αλληλεπίδραση οποιασδήποτε τέτοιας απόφασης με μία ή περισσότερες άλλες αποφάσεις για τις οποίες απαιτείται εποπτική έγκριση. Αυτό μπορεί να συμβαίνει όταν το αποτέλεσμα της οικείας εποπτικής αξιολόγησης επιδρά άμεσα σε μία ή περισσότερες από τις εν λόγω άλλες αποφάσεις, ως εκ τούτου δε, οι αποφάσεις θα πρέπει να εξετάζονται παράλληλα από το ίδιο υποκείμενο λήψης αποφάσεων προς αποτροπή αντιφατικών αποτελεσμάτων. Πάντως, αυτή η αποσαφήνιση της διαδικασίας για την κατ’ εξουσιοδότηση έκδοση αποφάσεων δεν θα πρέπει να παρεμποδίζει τη δυνατότητα διαχωρισμού απόφασης περί διορισμού περισσότερων μελών διοικητικού οργάνου όταν τα κριτήρια για την κατ’ εξουσιοδότηση έκδοση αποφάσεων δεν πληρούνται για έναν ή περισσότερους εκ των υποψηφίων προς διορισμό.
                  
               
                     (3)
                  
                  
                     Στις 24 Ιουνίου 2020 το διοικητικό συμβούλιο αποφάσισε τη θέσπιση στενής συνεργασίας μεταξύ της ΕΚΤ και της Δημοκρατίας της Βουλγαρίας (4), καθώς και μεταξύ της ΕΚΤ και της Δημοκρατίας της Κροατίας (5). Το άρθρο 7 παράγραφος 1 του κανονισμού (ΕΕ) αριθ. 1024/2013 ορίζει ότι για την άσκηση ορισμένων καθηκόντων σε σχέση με πιστωτικά ιδρύματα εγκατεστημένα σε κράτος μέλος του οποίου το νόμισμα δεν είναι το ευρώ η ΕΚΤ μπορεί, σε περιπτώσεις καθιέρωσης στενής συνεργασίας κατά τις διατάξεις του εν λόγω άρθρου, να απευθύνει οδηγίες στην εθνική αρμόδια αρχή του οικείου κράτους μέλους. Ως εκ τούτου, οι εν λόγω οδηγίες είναι σκόπιμο να συμπεριληφθούν στις πράξεις που μπορεί να εκδίδει η ΕΚΤ βάσει εξουσιοδότησης των προϊσταμένων υπηρεσιακών μονάδων σύμφωνα με τις σχετικές διατάξεις της απόφασης (ΕΕ) 2017/935 (ΕΚΤ/2016/42).
                  
               
                     (4)
                  
                  
                     Απόφαση αξιολόγησης της καταλληλότητας δεν εκδίδεται κατ’ εξουσιοδότηση, αλλά σύμφωνα με τη διαδικασία μη διατύπωσης αντιρρήσεων, όταν το απαιτεί η πολυπλοκότητα της αξιολόγησης. Θα πρέπει επιπρόσθετα να διευκρινιστεί ότι πιθανόν να υπάρχουν περιπτώσεις στις οποίες ο ευαίσθητος χαρακτήρας του αντικειμένου όσον αφορά τον αντίκτυπο στη φήμη της ΕΚΤ και/ή στη λειτουργία του ενιαίου εποπτικού μηχανισμού ενδεχομένως να απαιτεί την έκδοση ορισμένης απόφασης αξιολόγησης της καταλληλότητας σύμφωνα με τη διαδικασία μη διατύπωσης αντιρρήσεων και όχι κατ’ εξουσιοδότηση.
                  
               
                     (5)
                  
                  
                     Το πεδίο εφαρμογής των κατ’ εξουσιοδότηση αποφάσεων αξιολόγησης της καταλληλότητας θα πρέπει να διευρυνθεί, προκειμένου να συμπεριλάβει α) αποφάσεις που επιτρέπουν την κατοχή πρόσθετων θέσεων μη εκτελεστικού μέλους διοικητικού συμβουλίου κατά την έννοια του άρθρου 91 παράγραφος 6 της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου (6)• β) αποφάσεις σχετικά με το εάν πληρούν τις απαιτήσεις καταλληλότητας τα διευθυντικά στελέχη υποκαταστημάτων κατά τους ορισμούς της ισχύουσας νομοθεσίας• και γ) αποφάσεις σχετικά με το εάν πληρούν τις απαιτήσεις καταλληλότητας πρόσωπα στα οποία το διοικητικό όργανο εκχωρεί εν μέρει ή πλήρως την άσκηση εκτελεστικών καθηκόντων, ανεξαρτήτως του αν αυτά τα πρόσωπα έχουν προταθεί ή διοριστεί τυπικά ως μέλη του διοικητικού οργάνου ή των διοικητικών οργάνων του ιδρύματος βάσει της εθνικής νομοθεσίας. Η διεύρυνση αυτή του πεδίου εφαρμογής των κατ’ εξουσιοδότηση αποφάσεων αξιολόγησης της καταλληλότητας είναι αρμόζουσα, διότι ως προς τη φύση τους οι υποκείμενες αξιολογήσεις των εν λόγω αποφάσεων είναι παρόμοιες με εκείνες που διενεργούνται σε σχέση με τις κοινές αποφάσεις αξιολόγησης της καταλληλότητας.
                  
               
                     (6)
                  
                  
                     Εξάλλου, το πεδίο εφαρμογής των κατ’ εξουσιοδότηση αποφάσεων αξιολόγησης της καταλληλότητας θα πρέπει να διευρυνθεί, προκειμένου να συμπεριλάβει αποφάσεις σχετικά με την ανανέωση διορισμών στις περιπτώσεις στις οποίες η ΕΚΤ δεν έχει προβάλει αντίρρηση ως προς τον προηγούμενο διορισμό και έκτοτε δεν έχει λάβει χώρα κανένα σημαντικό νέο πραγματικό περιστατικό που να επηρεάζει ένα ή περισσότερα από τα κριτήρια αξιολόγησης.
                  
               
                     (7)
                  
                  
                     Για την απλούστευση των κριτηρίων καθορισμού της κατ’ εξουσιοδότηση έκδοσης απόφασης αξιολόγησης της καταλληλότητας και την ευθυγράμμιση του παρόντος συστήματος εξουσιοδοτήσεων με άλλα τέτοια συστήματα θα πρέπει να προστεθεί ορισμός της έννοιας «αρνητική απόφαση». Για τον ίδιο λόγο που αφορά την ευθυγράμμιση αυτή πρέπει να καταργηθεί η απαίτηση που ισχύει σε περίπτωση κατ’ εξουσιοδότηση έκδοσης απόφασης αξιολόγησης της καταλληλότητας, κατά την οποία η αρμόδια εθνική αρμόδια αρχή υποβάλλει στην ΕΚΤ σχέδιο κατ’ εξουσιοδότηση απόφασης 20 εργάσιμες ημέρες πριν από την εκπνοή της προθεσμίας για την έκδοσή της σύμφωνα με την ισχύουσα νομοθεσία.
                  
               
                     (8)
                  
                  
                     Στις περιπτώσεις γνωστοποίησης στην ΕΚΤ ενός ή περισσότερων γεγονότων σχετιζόμενων με ποινική ή διοικητική διαδικασία αναφορικά με απόφαση αξιολόγησης της καταλληλότητας, το κριτήριο βάσει του οποίου θα καθορίζεται αν η εν λόγω απόφαση θα εκδίδεται κατ’ εξουσιοδότηση θα πρέπει να αποσαφηνίζεται κατά τρόπο ώστε να εστιάζει σε διαδικασίες που έχουν αντίκτυπο στην καταλληλότητα του υποψήφιου προς διορισμό.
                  
               
                     (9)
                  
                  
                     Για τους λόγους αυτούς η απόφαση (ΕΕ) 2017/935 (ΕΚΤ/2016/42) θα πρέπει να τροποποιηθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τροποποιήσεις
            
               1.   Το άρθρο 1 τροποποιείται ως εξής:
               
                           α)
                        
                        
                           το σημείο 2) αντικαθίσταται από το ακόλουθο κείμενο:
                           
                                       «2)
                                    
                                    
                                       “απόφαση αξιολόγησης της καταλληλότητας”: απόφαση της ΕΚΤ η οποία i) ορίζει αν ορισμένο πρόσωπο πληροί τις απαιτήσεις καταλληλότητας• ή ii) επιτρέπει σε μέλος διοικητικού οργάνου να κατέχει μία πρόσθετη θέση μη εκτελεστικού μέλους διοικητικού συμβουλίου σύμφωνα με το άρθρο 91 παράγραφος 6 της οδηγίας 2013/36/ΕΕ·»·
                                    
                                 
                     
                           β)
                        
                        
                           το σημείο 10) αντικαθίσταται από το ακόλουθο κείμενο:
                           
                                       «10)
                                    
                                    
                                       “μέλος”: ένα ή περισσότερα από τα ακόλουθα πρόσωπα: i) μέλος διοικητικού οργάνου που έχει προταθεί ή οριστεί• ii) κατά περίπτωση, κάτοχος καίριας θέσης κατά τους ορισμούς της ισχύουσας νομοθεσίας που έχει προταθεί ή ορισθεί· iii) διευθυντικό στέλεχος υποκαταστήματος κατά τους ορισμούς της ισχύουσας νομοθεσίας που έχει προταθεί ή ορισθεί· και iv) πρόσωπο στο οποίο το διοικητικό όργανο εκχωρεί εν μέρει ή πλήρως την άσκηση εκτελεστικών καθηκόντων, ανεξαρτήτως του αν αυτό έχει προταθεί ή διοριστεί τυπικά ως μέλος του διοικητικού οργάνου ή των διοικητικών οργάνων του ιδρύματος βάσει της εθνικής νομοθεσίας·»·
                                    
                                 
                     
                           γ)
                        
                        
                           το σημείο 14) αντικαθίσταται από το ακόλουθο κείμενο:
                           
                                       «14)
                                    
                                    
                                       “Οδηγός για τις αξιολογήσεις της καταλληλότητας”: έγγραφο με αυτόν τον τίτλο, περιλαμβανομένων τυχόν μελλοντικών προσαρμογών του, και κάθε άλλο έγγραφο, το οποίο περιέχει κατευθυντήριες αρχές για τις αξιολογήσεις της καταλληλότητας και ενδέχεται να το αντικαθιστά ή να το συμπληρώνει, εκδίδεται και τροποποιείται κατά καιρούς σύμφωνα με τη διαδικασία μη διατύπωσης αντιρρήσεων και δημοσιεύεται στον ιστότοπο της ΕΚΤ·»·
                                    
                                 
                     
                           δ)
                        
                        
                           προστίθεται το ακόλουθο σημείο 16):
                           
                                       «16)
                                    
                                    
                                       “αρνητική απόφαση”: απόφαση κατά της χορήγησης ή της ανεπιφύλακτης χορήγησης άδειας κατόπιν υποβολής σχετικού αιτήματος της σημαντικής εποπτευόμενης οντότητας ή του μέλους. Απόφαση η οποία περιέχει παρεπόμενες διατάξεις, όπως όρους ή υποχρεώσεις, θεωρείται αρνητική, εκτός εάν οι παρεπόμενες αυτές διατάξεις: α) διασφαλίζουν τη συμμόρφωση της εποπτευόμενης οντότητας με τις απαιτήσεις του σχετικού δικαίου της Ένωσης που παρατίθενται στο άρθρο 4 και έχουν συνομολογηθεί γραπτώς• ή β) απλώς αναπαράγουν μία ή περισσότερες από τις υφιστάμενες απαιτήσεις με τις οποίες υποχρεούται να συμμορφώνεται η εποπτευόμενη οντότητα σύμφωνα με τις διατάξεις του άρθρου 4 ή απαιτούν την παροχή πληροφοριών σχετικά με τη συμμόρφωση με μία ή με περισσότερες από τις εν λόγω απαιτήσεις·»·
                                    
                                 
                     
                           ε)
                        
                        
                           προστίθεται το ακόλουθο σημείο 17):
                           
                                       «17)
                                    
                                    
                                       “Οδηγός της ΕΚΤ για τα δικαιώματα και τις διακριτικές ευχέρειες που παρέχει το ενωσιακό δίκαιο”: έγγραφο με αυτόν τον τίτλο, περιλαμβανομένων τυχόν μελλοντικών προσαρμογών του, και κάθε άλλο έγγραφο, το οποίο περιέχει κατευθυντήριες αρχές για τα δικαιώματα και τις διακριτικές ευχέρειες που παρέχει το ενωσιακό δίκαιο και ενδέχεται να αντικαθιστά ή να συμπληρώνει το ως άνω έγγραφο, εκδίδεται και τροποποιείται κατά καιρούς σύμφωνα με τη διαδικασία μη διατύπωσης αντιρρήσεων και δημοσιεύεται στον ιστότοπο της ΕΚΤ.»·
                                    
                                 
                     
                           στ)
                        
                        
                           προστίθεται το ακόλουθο σημείο 18):
                           
                                       «18)
                                    
                                    
                                       “ευαίσθητος χαρακτήρας”: χαρακτηριστικό ή παράγοντας που μπορεί να έχει αρνητικό αντίκτυπο στη φήμη της ΕΚΤ ή/και στην αποτελεσματική και συνεπή λειτουργία του ενιαίου εποπτικού μηχανισμού, συμπεριλαμβανομένων ενδεικτικά των ακόλουθων: α) η οικεία εποπτευόμενη οντότητα έχει καταστεί στο παρελθόν ή είναι αντικείμενο εφαρμογής αυστηρών εποπτικών μέτρων, όπως μέτρα έγκαιρης παρέμβασης· β) με την έκδοσή του το σχέδιο απόφασης θα δημιουργήσει νέο προηγούμενο που θα μπορούσε να δεσμεύσει την ΕΚΤ μελλοντικά· γ) με την έκδοσή του το σχέδιο απόφασης μπορεί να προσελκύσει αρνητικά την προσοχή των μέσων ενημέρωσης ή του κοινού· ή δ) αρμόδια εθνική αρχή που έχει θεσπίσει στενή συνεργασία με την ΕΚΤ γνωστοποιεί σε αυτή τη διαφωνία της με το προτεινόμενο σχέδιο απόφασης.»·
                                    
                                 
                     
            
               2.   στο άρθρο 2 προστίθεται η ακόλουθη παράγραφος 3:
               
                  
                     2.«3.   Η εξουσιοδότηση για την έκδοση αποφάσεων βάσει της παραγράφου 1 ισχύει για:
                     
                                 α)
                              
                              
                                 την έκδοση εποπτικών αποφάσεων από την ΕΚΤ·
                              
                           
                                 β)
                              
                              
                                 την έκδοση οδηγιών από την ΕΚΤ προς τις εθνικές αρμόδιες αρχές με τις οποίες αυτή έχει θεσπίσει στενή συνεργασία σύμφωνα με το άρθρο 7 του κανονισμού (ΕΕ) αριθ. 1024/2013.»·
                              
                           
               
            
            
               3.   το άρθρο 3 αντικαθίσταται από το ακόλουθο κείμενο:
               
                  
                     «Άρθρο 3
                     Πεδίο της εξουσιοδότησης
                     
                        3.1.   Απόφαση αξιολόγησης της καταλληλότητας δεν μπορεί να εκδοθεί κατ’ εξουσιοδότηση εάν πληρούται οποιοδήποτε από τα ακόλουθα κριτήρια:
                        
                                    α)
                                 
                                 
                                    η οικεία εποπτευόμενη οντότητα είναι οτιδήποτε από τα ακόλουθα:
                                    
                                                i)
                                             
                                             
                                                η εποπτευόμενη οντότητα στο υψηλότερο επίπεδο ενοποίησης σημαντικού εποπτευόμενου ομίλου στα συμμετέχοντα κράτη μέλη·
                                             
                                          
                                                ii)
                                             
                                             
                                                το πιστωτικό ίδρυμα σημαντικού εποπτευόμενου ομίλου με τη μεγαλύτερη συνολική αξία στοιχείων ενεργητικού, εφόσον είναι διαφορετικό από την οντότητα του σημείου i)·
                                             
                                          
                                                iii)
                                             
                                             
                                                σημαντική εποπτευόμενη οντότητα που δεν ανήκει σε σημαντικό εποπτευόμενο όμιλο·
                                             
                                          
                              
                                    β)
                                 
                                 
                                    η απόφαση είναι αρνητική απόφαση·
                                 
                              
                                    γ)
                                 
                                 
                                    γνωστοποιείται στην ΕΚΤ οποιοδήποτε από τα ακόλουθα πραγματικά περιστατικά:
                                    
                                                i)
                                             
                                             
                                                εκκρεμούν κατά του μέλους ποινικές διαδικασίες ενώπιον δικαστηρίου ή το μέλος έχει καταδικαστεί για ποινικό αδίκημα σε πρώτο ή τελευταίο βαθμό· ή
                                             
                                          
                                                ii)
                                             
                                             
                                                έχει ολοκληρωθεί ή βρίσκεται σε εξέλιξη έρευνα που αφορά τη μη συμμόρφωση του μέλους με νομοθετική ή κανονιστική διάταξη σχετική με τις χρηματοπιστωτικές υπηρεσίες ή εκκρεμεί εις βάρος του ή του έχει επιβληθεί σχετική πράξη εκτέλεσης ή διοικητική κύρωση·
                                             
                                          εκτός εάν το σχετικό πραγματικό περιστατικό δεν επηρεάζει τη φήμη του μέλους βάσει αξιολόγησης διενεργούμενης σύμφωνα με τα κριτήρια του Οδηγού για τις αξιολογήσεις της καταλληλότητας, ιδίως όσον αφορά τη φύση της καταγγελίας ή της κατηγορίας, της σοβαρότητας της ποινής και του χρόνου που έχει παρέλθει (τουλάχιστον πέντε έτη από την εφαρμογή κύρωσης ή μέτρου)·
                                 
                              
                                    δ)
                                 
                                 
                                    η πολυπλοκότητα της αξιολόγησης ή ο ευαίσθητος χαρακτήρας του αντικειμένου απαιτεί την έκδοση της απόφασης αξιολόγησης της καταλληλότητας βάσει της διαδικασίας μη διατύπωσης αντιρρήσεων.
                                 
                              
                     
                        2.   Κατά παρέκκλιση της παραγράφου 1, η απόφαση αξιολόγησης της καταλληλότητας εκδίδεται κατ’ εξουσιοδότηση εάν αφορά την ανανέωση του διορισμού προσώπου στην ίδια θέση στην ίδια εποπτευόμενη οντότητα, η ΕΚΤ δεν έχει προβάλει αντίρρηση ως προς τον προηγούμενο διορισμό και έκτοτε δεν έχει λάβει χώρα κανένα σημαντικό νέο πραγματικό περιστατικό που να επηρεάζει ένα ή περισσότερα από τα κριτήρια αξιολόγησης.
                     
                     
                        3.   Όταν δεν είναι δυνατή η κατ’ εξουσιοδότηση έκδοση απόφασης αξιολόγησης της καταλληλότητας κατά τις παραγράφους 1 και 2, αυτή εκδίδεται σύμφωνα με το εφαρμοστέο δίκαιο και τη διαδικασία μη διατύπωσης αντιρρήσεων.
                     
                     
                        4.   Οι προϊστάμενοι υπηρεσιακών μονάδων υποβάλλουν στο εποπτικό συμβούλιο και στο διοικητικό συμβούλιο προς έκδοση βάσει της διαδικασίας μη διατύπωσης αντιρρήσεων απόφαση αξιολόγησης της καταλληλότητας η οποία πληροί τα κριτήρια του παρόντος άρθρου για την κατ’ εξουσιοδότηση έκδοση αποφάσεων, εάν η εποπτική αξιολόγηση της εν λόγω απόφασης επιδρά άμεσα στην εποπτική αξιολόγηση άλλης απόφασης που πρόκειται να εκδοθεί βάσει της διαδικασίας μη διατύπωσης αντιρρήσεων.
                     
                     
                        5.   Κατά παρέκκλιση από την παράγραφο 4, εάν η αξιολόγηση των απαιτήσεων καταλληλότητας αφορά περισσότερα μέλη διοικητικού οργάνου και δεν είναι δυνατή κατά τις παραγράφους 1 και 2 η κατ’ εξουσιοδότηση έκδοση απόφασης για ένα ή περισσότερα εξ αυτών, η αξιολόγηση πρέπει να οδηγεί στην έκδοση δύο αποφάσεων αξιολόγησης της καταλληλότητας. Η μία απόφαση εκδίδεται βάσει της διαδικασίας μη διατύπωσης αντιρρήσεων και η άλλη εκδίδεται βάσει εξουσιοδότησης.»·
                     
                  
               
            
            
               4.   το άρθρο 4 τροποποιείται ως εξής:
               
                           α)
                        
                        
                           η εισαγωγική φράση αντικαθίσταται από το ακόλουθο κείμενο:
                           
                              «1.   Η αξιολόγηση των απαιτήσεων καταλληλότητας μελών πρέπει να διενεργείται σύμφωνα με την ισχύουσα νομοθεσία, να λαμβάνει υπόψη τον Οδηγό για τις αξιολογήσεις της καταλληλότητας (κεφάλαια σχετικά με τα κριτήρια αξιολόγησης και τις συναφείς εγκρίσεις) και να καλύπτει κατά περίπτωση τα ακόλουθα κριτήρια:»·
                           
                        
                     
                           β)
                        
                        
                           προστίθεται η ακόλουθη παράγραφος 2:
                           
                              «2.   Η αξιολόγηση της έγκρισης που χορηγείται σε μέλος διοικητικού οργάνου να κατέχει μία πρόσθετη θέση μη εκτελεστικού μέλους διοικητικού συμβουλίου διενεργείται σύμφωνα με την ισχύουσα νομοθεσία η οποία μεταφέρει το άρθρο 91 παράγραφος 6 της οδηγίας 2013/36/ΕΕ και λαμβανομένων υπόψη του Οδηγού για τις αξιολογήσεις της καταλληλότητας (κεφάλαιο σχετικά με τη δέσμευση του χρόνου) και των κριτηρίων του Οδηγού της ΕΚΤ για τα δικαιώματα και τις διακριτικές ευχέρειες που παρέχει το ενωσιακό δίκαιο.».
                           
                        
                     
         
         
            Άρθρο 2
            Μεταβατική διάταξη
            Οι μη τροποποιούμενες διατάξεις της απόφασης (ΕΕ) 2017/935 (ΕΚΤ/2016/42) εξακολουθούν να εφαρμόζονται σε περιπτώσεις στις οποίες εθνική αρμόδια αρχή υποβάλλει στην ΕΚΤ πρόταση για την έκδοση απόφασης αξιολόγησης της καταλληλότητας πριν από την έναρξη ισχύος της παρούσας απόφασης.
         
         
            Άρθρο 3
            Έναρξη ισχύος
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Φρανκφούρτη, 3 Αυγούστου 2021.
            
               
                  Η Πρόεδρος της ΕΚΤ
               
               Christine LAGARDE
            
         
         
            (1)  ΕΕ L 287 της 29.10.2013, σ. 63.
         
            (2)  ΕΕ L 141 της 1.6.2017, σ. 14.
         
            (3)  Απόφαση (EΕ) 2017/935 της Ευρωπαϊκής Κεντρικής Τράπεζας, της 16ης Νοεμβρίου 2016, σχετικά με την κατ’ εξουσιοδότηση έκδοση αποφάσεων αξιολόγησης της καταλληλότητας και τις απαιτήσεις καταλληλότητας (ΕΚΤ/2016/42) (EE L 141 της 1.6.2017, σ. 21).
         
            (4)  Απόφαση (ΕΕ) 2020/1015 της Ευρωπαϊκής Κεντρικής Τράπεζας, της 24ης Ιουνίου 2020, σχετικά με τη θέσπιση στενής συνεργασίας μεταξύ της Ευρωπαϊκής Κεντρικής Τράπεζας και της Българска народна банка (Εθνικής Τράπεζας της Βουλγαρίας) (ΕΚΤ/2020/30) (ΕΕ L 224I της 13.7.2020, σ. 1).
         
            (5)  Απόφαση (ΕΕ) 2020/1016 της Ευρωπαϊκής Κεντρικής Τράπεζας, της 24ης Ιουνίου 2020, σχετικά με τη θέσπιση στενής συνεργασίας μεταξύ της Ευρωπαϊκής Κεντρικής Τράπεζας και της Hrvatska Narodna Banka (ΕΚΤ/2020/31) (ΕΕ L 224I της 13.7.2020, σ. 4).
         
            (6)  Οδηγία 2013/36/EΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (ΕΕ L 176 της 27.6.2013, σ. 338).